
Camera  Deputaţilor

Bucureşti, 07.02.2008





                                                 Nr.23/302/2007
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Legii nr. 13 din 09/01/2007, Legea energiei electrice, transmisă cu adresa nr.P.l.X 681 din 10 octombrie 2007.



În raport de obiectul şi conţinutul reglementării, propunerea legislativă face parte din categoria legilor organice, la fel cu legea asupra căreia intervine legislativ.



În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

    Nr.23/302/2007
R A P O R T

asupra propunerii legislative pentru modificarea 
Legii nr. 13 din 09/01/2007, Legea energiei electrice


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea Legii nr. 13 din 09/01/2007, Legea privind energia electrică, iniţiată de un grup de 15 parlamentari independenţi şi  din Grupurile parlamentare ale PD, transmisă cu adresa nr.P.l.X  681 din 10 foctombrie 2007, înregistrată la comisie sub nr.23/302 din 11 octombrie 2007.



Senatul a respins propunerea legislativă, în şedinţa din 8 octombrie 2007.



Comisia juridică, de disciplină şi imunităţi şi Comisia pentru administraţie publică, amenajarea teritoriului  şi echilibru ecologic au avizat negativ propunerea legislativă, cu avizele nr. 31/1095 din 16 octombrie 2007, respectiv nr. 26/1940 din 27 noiembrie 2007.


Consiliul Legislativ, cu avizul nr. 485 din 16 aprilie 2007, a avizat favorabil propunerea legislativă, formulând observaţii şi propuneri care nu sunt preluate.


Guvernul, prin punctul său de vedere nr.1068 din 11 mai 2007, nu susţine adoptarea propunerii legislative.


Propunerea legislativă are ca obiect modificarea art. 12 din Legea energiei electrice nr.13/2007,  în sensul că electrificarea localităţilor să se poată realiza şi din credite şi finanţări externe, urmând ca până la data de 31 decembrie 2009 să se finalizeze electrificarea tuturor gospodăriilor din localităţile urbane şi rurale.


Membrii Comisiei pentru industrii şi servicii au examinat propunerea legislativă în şedinţa din 17 decembrie 2007 şi au hotărât, în unanimitate, respingerea acesteia, deoarece precizarea „noi surse de finanţare” se regăseşte în sintagma, menţionată în lege, „alte fonduri legal constituite”, iar în ceea ce priveşte procesul electrificării, acesta este continuu şi, în consecinţă, prevederea ca până la data de 31 decembrie 2009  să se finalizeze electrificarea României se poate referi doar la localităţile şi gospodăriile neelectrificate existente la acea dată în perimetrele construibile.



La lucrările comisiei au fost prezenţi 17 deputaţi din totalul de 21 de membri ai comisiei.
                    Din partea Ministerului Economiei şi Economiei a participat dl Alexandru Săndulescu – director general, iar din partea Autorităţii Naţionale de Reglementare în domeniul Energiei a participat doamna Maria Mânicuţă - director.


În raport de obiectul şi conţinutul reglementării, propunerea legislativă face parte din categoria legilor organice, la fel cu legea asupra căreia intervine legislativ.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,
Silvia Vlăsceanu

